REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/141-22

19. oktobar 2022. godine

B e o g r a d

**Z A P I S N I K**

**DRUGE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 17. OKTOBRA 2022. GODINE**

Sednica je počela u 19,00 časova.

Sednicom je predsedavao Vladimir Đukanović, predsednik Odbora.

Sednici su prisustvovali članovi Odbora: Svetozar Vujačić, Đorđe Komlenski, Andrijana Vasić, Vladan Zagrađanin, Jelena Milošević, Vladimir Gajić, Miodrag Gavrilović, Danijela Nestorović, dr Balint Pastor i prof. dr Jelena Jerinić.

Sednici su prisustvovali i: Marijan Rističević, zamenik člana Maje Mačužić Puzić, Dragan Jovanović, zamenik člana Biljane Pantić Pilje i Dijana Radović, zamenik člana Vladana Zagrađanina.

Sednici nisu prisustvovali članovi Odbora: Biljana Stošić Ilić, Dubravka Kralj, Zvonimir Stević, Dejan Šulkić, mr Nenad Tomašević, Momčilo Vuksanović i Jelisaveta Veljković.

Sednici su prisustvovali i: predstavnik predlagača Milenko Jovanov,narodni poslanik, predsednik Poslaničke grupe „Aleksandar Vučić – zajedno možemo sve“ i Gordana Veljović, izborni član Visokog saveta sudstva iz reda sudija.

Predsednik Odbora je obavestio članove i zamenike članova Odbora da je u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre razmotrio Predlog zakona o izmenama i dopunama Zakona o ministarstvima.

Predsednik Odbora je upoznao prisutne sa predloženim dnevnim redom, te pozvao članove i zamenike članova Odbora da iznesu predloge za eventualne izmene ili dopune predloženog dnevnog reda.

Prof. dr Jelena Jerinić je predložila da se shodnom primenom člana 92. stav 2. Poslovnika, povuče tačka 2. predloženog dnevnog reda „Utvrđivanje Predloga odluke o razrešenju funkcije predsednika Osnovnog suda u Bečeju“.

Predsednik Odbora je stavio na glasanje ovaj predlog. Članovi i zamenici članova Odbora **većinom glasova** nisu prihvatili predlog da se iz predloženog dnevnog reda povuče tačka 2. „Utvrđivanje Predloga odluke o razrešenju funkcije predsednika Osnovnog suda u Bečeju“, nakon čega je predsedavajući stavio na glasanje, a članovi i zamenici članova Odbora su **većinom glasova** utvrdili sledeći

D n e v n i r e d

1. Razmatranje Predloga zakona o izmenama i dopunama Zakona o ministarstvima, koji je podnelo 148 narodnih poslanika (broj 011-2098/22 od 17. oktobra 2022. godine) u načelu;
2. Utvrđivanje Predloga odluke o razrešenju funkcije predsednika Osnovnog suda u Bečeju.

**PRVA TAČKA**: Razmatranje Predloga zakona o izmenama i dopunama Zakona o ministarstvima, koji je podnelo 148 narodnih poslanika (broj 011-2098/22 od 17. oktobra 2022. godine) u načelu.

**Milenko Jovanov** predstavio je Predlog zakona o izmenama i dopunama Zakona o ministarstvima (u daljem tekstu: Predlog zakona), istakavši da se ovim predlogom zakona vrši delimična reorganizacija postojeće strukture pojedinih ministarstava i predlaže formiranje četiri nova ministarstva: Ministarstvo nauke, tehnološkog razvoja i inovacija; Ministarstvo turizma i omladine; Ministarstvo informisanja i telekomunikacija i Ministarstvo za javna ulaganja.

Rekao je da je Predlog zakona zasnovan na oceni da će formiranje novih ministarstava doprineti jačanju javne administracije u tim oblastima, što treba da rezultira unapređenju stanja u oblastima za koje se obrazuju nova ministarstva.

Naglasio je da ovaj predlog zakona omogućava da Republika Srbija zadovolji potrebe koje ima i da odgovori političkom trenutku u kome se država nalazi i da na adekvatan način obezbedi dalji rast i razvoj u Republici Srbiji.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: prof. dr Jelena Jerinić, Miodrag Gavrilović, Jelena Milošević, Vladimir Gajić, Danijela Nestorović, Milenko Jovanov, Dragan Jovanović, Svetozar Vujačić, Marijan Rističević i Vladimir Đukanović.

**Prof. dr Jelena Jerinić** je istakla da se na osnovu obrazloženja Predloga zakona ne može izvesti relevantan zaključak zašto se uvode nova ministarstva i povećava njihov broj u odnosu na period od pre deset godina, te je iznela stav da do povećanja broja ministarstava dolazi iz razloga da bi se omogućilo zapošljavanje partijskih kadrova.

Naglasila je da obrazloženje Predloga zakona ne sadrži ni procenu efekata njegove primene, što je obaveza na osnovu Zakona o planskom sistemu RS, te na koji način će biti omogućen bolji život građana i građanki Republike Srbije.

Ukazala je na činjenicu da je Vlada RS dostavila sveobuhvatan izveštaj o radu koji je dostavljen svim narodnim poslanicima u štampanom obliku, ali da obrazloženje Predloga zakona ne sadrži neki od razloga kojim bi se ukazalo na očekivana unapređenja u radu Vlade nakon donošenja Zakona o izmenama i dopunama zakona o ministarstvima, u odnosu na uočene izazove iz navedenog izveštaja.

Rekla je da nisu na zadovoljavajući način obrazloženi ni razlozi za predlaganje zakona po hitnom postupku, kao ni razlozi za stupanje na snagu zakona u roku kraćem od osam dana od dana objavljivanja u Službenom glasniku Republike Srbije.

Iznela je stav da sve navedeno ukazuje na marginalizaciju uloge Narodne skupštine i narodnih poslanika.

Istakla je da je u obrazloženju Predloga zakona navedeno da za realizaciju ovog zakona nije potrebno izdvajanje dodatnih sredstava iz Budžeta Republike Srbije, što smatra da nije moguće, odnosno da bi trebalo da postoji dokument na osnovu koga se može dokazati da nisu potrebna dodatna sredstva.

Ukazala je na Zakon o državnoj upravi, koji članom 24. propisuje da svako ministarstvo može imati jednog ili više državnih sekretara i svaki ministar može imati do tri posebna savetnika, te je za očekivati da će nova ministarstva iskoristiti zakonsku mogućnost.

Rekla je da predloženim izmenama i dopunama dosadašnje dve kancelarije postaju ministarstva i kao primer navela predviđeno Ministarstvo za javna ulaganja, čiji je delokrug rada isti kakav je bio i delokrug Kancelarije za javna ulaganja, ali da predviđeni poslovi ne spadaju u oblast javne uprave u klasičnom smislu, već da spadaju u oblast praćenja stanja i drugih poslova, s obzirom da nije predviđen upravni postupak niti inspekcijski nadzor, zbog čega smatra da je potrebno jasnije obrazloženje zbog čega je potrebno da dosadašnja kancelarija preraste u Ministarstvo za javna ulaganja.

**Miodrag Gavrilović** je takođe ukazao na potrebu da predlagač detaljnije obrazloži razloge za donošenje Predloga zakona po hitnom postupku, s obzirom da je Poslovnikom NS propisano da po hitnom postupku može da se donese zakon kojim se uređuju pitanja i odnosi nastali usled okolnosti koje nisu mogle da se predvide, a nedonošenje zakona po hitnom postupku moglo bi da prouzrokuje štetne posledice po život i zdravlje ljudi, bezbednost zemlje i rad organa i organizacija, kao i radi ispunjenja međunarodnih obaveza i usklađivanja propisa s propisima Evropske unije, te da se iz obrazloženja ne može zaključiti da bi ne donošenjem Predloga zakona po hitnom postupku nastupio bilo koji od navedenih slučajeva, već da se nameće zaključak da je potreba donošenja Zakona po hitnom postupku prouzrokovana istekom ustavnog roka za formiranje Vlade nakon konstituisanja Narodne skupštine.

Istakao je da je u obrazloženju Predloga zakona poseban akcenat stavljen na ekonomski aspekt i to u oblasti spoljne i unutrašnje trgovine, turizma, kao i javnih ulaganja uz obrazloženje da je potrebno dati veliki značaj obnovi i unapređenju objekata javne namene, posebno iz razloga koji se odnose na postojeću situaciju u međunarodnoj zajednici. Smatra da nije dato obrazloženje na šta konkretno misli predlagač Zakona, te je pitao zašto u značajne razloge nisu uvršćene oblasti energetike, zdravstva, informatike i inovacija, kao izazovi u oblasti obrazovanja.

Pojasnio je da se spoljnom i unutrašnjom trgovinom bave pravna lica, kao i da zadatak države nije da se bavi turizmom već da stvara ambijent za razvoj privrede u svakom svom segmentu.

Naveo je da je osnivanje Ministarstva za javna ulaganja obrazloženo time da je potrebno obezbediti prikupljanje podataka o postojećim i planiranim projektima potrebnim radi obnove javnih objekata, koordinaciji postupaka javnih nabavki, izvršenje ugovorenih obaveza itd. Rekao je da ukoliko će ovo ministarstvo realizovati projekte koji se finansiraju iz pretpristupnih fondova Evropske unije, donacija i drugih oblika razvojnih pomoći smatra potrebnim da se navede koje donacije država očekuje i šta predstavljaju drugi oblici razvojne pomoći za javna ulaganja.

Ukazao je da po njegovom mišljenju, nisu jasni razlozi za izdvajanje omladine iz Ministarstva omladine i sporta, te da nisu jasni razlozi zbog kojih se pretpostavlja da će interesi omladine biti bolje zaštićeni u okviru Ministarstva turizma.

Izlaganje je zaključio još jednom istakavši stav da obrazloženje za donošenje Zakona po hitnom postupku odudara od razloga koje predviđa Poslovnik, a da je u interesu i Republike Srbije i svih građana da se zakoni donose u redovnoj proceduri.

**Jelena Milošević** je iznela stav da je Predlogom zakona predviđen preveliki broj ministarstava, i zatražila od predlagača bolje pojašnjenje razloga za njihovo obrazovanje.

Takođe je ukazala na sporno obrazloženje u vezi sa obrazovanjem Ministarstva turizma i omladine istakavši da postoji ozbiljan izazov usled činjenice da veliki broj mladih ljudi napušta Republiku Srbiju i zapitala se kakava se slika šalje omladini na ovaj način.

Rekla je da predviđen delokrug Ministarstva za javna ulaganja zadire u delokrug Ministarstva finansija, te da je bilo dovoljno da ostane Kancelarija za javna ulaganja, koja ima isti delokrug rada.

Ukazala je na veoma kratak rok u kome su sazvane sednice Narodne skupštine i Odbora za pravosuđe, državnu upravu i lokalnu samoupravu, te dostavljen relevantan materijal.

Postavila je pitanje predstavniku predlagača u vezi sa eventualnim izborom i brojem ministara bez portfelja i potpredsednika u budućoj Vladi.

**Vladimir Gajić** je izneo mišljenje da se obrazloženje Predloga zakona bazira na pretpostavkama predlagača, kao i da ne postoje stvarni razlozi kako za donošenje samog zakona, tako ni za njegovo predlaganje po hitnom postupku, te stupanja na snagu pre osmog dana od dana objavljivanja u Službenom glasniku RS.

**Danijela Nestorović** je postavila pitanje predstavniku predlagača u vezi sa delom obrazloženja Predloga zakona u kome se navodi da za sprovođenje ovog zakona nije potrebno obezbediti dodatna sredstva u budžetu Republike Srbije i izrazila sumnju da obrazovanje četiri nova ministarstva neće iziskivati dodatna finansijska sredstva, te ako ih bude, odakle će biti obezbeđena.

**Dragan Jovanović** je ukazao da se Predlog zakona razmatra u propisanom roku, kao i da nije nužno obavezno da povećanje broja ministarstava iziskuje dodatna sredstva iz budžeta, kao i da je izdvajanje pojedinih ministarstava neophodno zbog kvalitetnijeg i transparentnijeg upravljanja i praćenja ulaganja velikih sredstava.

**Svetozar Vujačić** je izrazio saglasnost sa obrazloženjem koje je predstavnik predlagača izneo u uvodnom izlaganju.

**Marijan Rističević** je ukazao na veoma složenu situaciju u kojoj se nalazi Republika Srbija i u političkom i u ekonomskom smislu, a koja je izazvanu u najvećoj meri pritiscima koje vrši Evropska unija, kao i zbog objektivnih međunarodnih okolnosti.

Naveo je da postoji potreba da se izmeni poslovnik Narodne skupštine, kako bi se omogućio bolji nadzor nad radom Vlade.

**Milenko Jovanov** je ukratko odgovorio na postavljena pitanja istakavši da je Predlog zakona podnet u ustavnom i zakonskom roku, te da Poslovnik poznaje mogućnost podnošenja predloga zakona po hitnom postupku, kao i da je pravo predlagača da u okviru postojećeg roka izabere trenutak kada će i na koji način postupiti kako bi iskoristio svoje pravo.

Naglasio je da usvajanje konkretnog zakona neće iziskivati obezbeđivanje dodatnih sredstava u budžetu Republike Srbije, a da će posledično omogućavanje njegovog funkcionisanja zavisiti pre svega od toga da li će biti izabrana Vlada Republike Srbije, te ukoliko ona bude izabrana tada će biti utvrđen broj potpredsednika, broj ministara bez portfelja, a eventualna dodatna sredstva mogla bi da budu obezbeđena na osnovu rebalansa Budžeta.

Ukazao je da se na osnovu pojedinih konferencija za štampu koje se često organizuju, što je, po njegovom mišljenju dobro, može zaključiti da je stanje i u državi i na međunarodnom planu dramatično, a da se na sednici Odbora zamera predlaganje zakona po hitnom postupku što ocenjuje kao kontradiktorno.

Pojasnio je da je situacija na međunarodnom planu veoma složena u čitavom svetu, a posebno u Evropi i da se odnosi i na ekonomiju i na bezbednosnu politiku, te da upravo takva situacija nalaže da se obrazuje posebno ministarstvo koje će pratiti sve relevantne okolnosti uporedno (cene, marže i drugo kako u evropskim zemljama, tako i kod nas).

Rekao je da i navedeni problemi u oblastima koje nisu obuhvaćene konkretnim predlogom zakona, takođe ukazuju na potrebu hitnog rešavanja kompleksnih problema.

Prihvatio je da bi razlozi za hitnost predlaganja zakona mogli da budu i drugačije definisani, ali da takvo obrazlaganje ne bi bilo u skladu sa ustavnom i poslovničkom regulativom, što ne bi bilo u skladu sa značajem institucije kakva je Narodna skupština.

Objasnio je da se povećava broj, odnosno menja struktura pojedinih ministarstava iz razloga što je uočeno da će takva organizacija doprineti efikasnosti i poboljšanju rezultata u njihovom radu.

Naglasio je da se svako ministarstvo u okviru svog delokruga bavi omladinom, kao i da uporedna praksa poznaje najrazličitija rešenja na osnovu kojih se pitanjima omladine bave specijalizovana odeljenja u okviru različitih ministarstava.

Ukazao je da su različite vlade imale različiti broj ministarstava, kao i da povećanje, odnosno smanjenje broja ministarstava predstavlja pravo pozicije da vlast uredi na način koji smatra najdelotvornijim, kao i da opozicija ima pravo da koristi sva raspoloživa legalna sredstva da opstruše vlast, čak i da utiče da Vlada ne bude formirana.

Nakon odgovora predstavnika predlagača učesnici u raspravi su iznosili stavove i ocene u vezi sa dobijenim odgovorima i zatražili dodatna pojašnjenja na koje je Milenko Jovanov davao odgovore.

Predsednik Odbora je istakao da je Zakon o izboru narodnih poslanika omogućio da izborni proces traje veoma dugo i da se Vlada formira šest meseci nakon što su izbori održani, ali da se postupak odvija u ustavnom roku, nakon čega je zaključio raspravu i stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o izmenama i dopunama Zakona o ministarstvima u načelu.

Članovi i zamenici članova Odbora su **većinom glasova** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **većinom glasova** prihvatili navedeni predlog.

**DRUGA TAČKA -** Utvrđivanje Predloga odluke o razrešenju funkcije predsednika Osnovnog suda u Bečeju.

Predsednik je obavestio prisutne da je Visoki savet sudstva dostavio Narodnoj skupštini Odluku kojom se usvajapredlog Disciplinske komisije Visokog saveta sudstva, kao ovlašćenog predlagača za pokretanje postupka za utvrđivanje razloga za razrešenje predsednika suda i utvrđuje postojanja razloga za razrešenje predsednika Osnovnog suda u Bečeju (u daljem tekstu: odluka VSS-a) zbog teškog disciplinskog prekršaja u vršenju funkcije predsednika suda iz člana 90. stav 2. Zakona o sudijama, u vezi sa disciplinskim prekršajem neopravdane izmene godišnjeg rasporeda sudijskih poslova u sudu i povrede principa slučajnog sudije suprotno zakonu iz člana 90. stav 1. alineja 17) Zakona o sudijama i disciplinskog prekršaja kršenje odredaba Etičkog kodeksa u većoj meri iz člana 90. stav 1. alineja 18) Zakona o sudijama, u vezi sa tačkama 4.1. i 7.1. Etičkog kodeksa, te je predložio da Odbor utvrdi Predlog odluke o razrešenju funkcije predsednika Onovnog suda u Bečeju Gorana Čimburovića i uputi ga Narodnoj skupštini na usvajanje.

**Gordana Veljović** je ukratko predstavila postupak na osnovu koga je Visoki savet sudstva doneo odluku kojom se utvrđuje postojanje razloga za razrešenje Gorana Čimburovića funkcije predsednika Osnovnog suda u Bečeju, nakon čega ostaje da radi kao sudija.

Predsednik Odbora je pojasnio da je utvrđivanje Predloga odluke o razrešenju funkcije predsednika Osnovnog suda u Bečeju od strane Odbora za pravosuđe, državnu upravu i lokalnu samoupravu redovna procedura koja se sprovodi nakon što Visoki savet sudstva dostavi Narodnoj skupštini svoju odluku kojom se utvrđuje postojanje razloga za razrešenje predsednika suda funkcije koju obavlja, te da je utvrđivanje predloga odluke od strane Odbora neophodno kako bi Narodna skupština bila u mogućnosti da po redovnom postupku donese odluku o razrešenju.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Miodrag Gavrilović, Marijan Rističević, prof. dr Jelena Jerinić, Dragan Jovanović, Gordana Veljović i Đorđe Komlenski.

**Miodrag Gavrilović** je izrazio zadovoljstvo što je doneta odluka VSS-a i istakao značaj načela jednakosti pred zakonom, posebno iz razloga što je u konkretnom slučaju predsednik suda prouzrokovao veliku materijalnu štetu u saobraćajnom udesu, a državnom službeniku, zaposlenom u sudu naložio da izbriše snimak sa kamere video nadzora, te da bi bilo potrebno da se sankcioniše svaki sličan slučaj.

**Marijan Rističević** je izneo stav da je nesporno da Odbor treba da utvrdi Predlog odluke o razrešenju funkcije predsednika Osnovnog suda u Bečeju.

U daljem izlaganju je ukazao na potrebu da se sankcioniše svaki nezakonit rad sudija i detaljno predstavio lični primer nesavesnog postupanja sudije.

**Prof. dr Jelena Jerinić** se zahvalila Gordani Veljović na predstavljenoj odluci VSS-a, na osnovu koje Odbor treba da utvrdi predlog odluke koja je tačka dnevnog reda.

**Dragan Jovanović** je takođe ukazao na značaj odluke VSS-a i istakao potrebu istovrsnog postupanja u drugim sličnim slučajevima, kao i na potrebu da se pojedinim predsednicima sudova skrene pažnja na neophodnost boljeg organizovanja rada suda.

**Gordana Veljović** se zahvalila na sugestijama upućenim Visokom savetu sudstva koje se nisu odnosile na konkretan slučaj.

**Đorđe Komlenski** je izrazio zadovoljstvo što je doneta odluka VSS-a, ali je izneo stav da je na osnovu svega što je navedeno bilo potrebno da Visoki savet sudstva pokrene i disciplinski postupak na osnovu koga bi imenovani bio razrešen i funkcije sudije i izrazio sumnju u dostojnost imenovanog da nastavi da radi kao sudija.

Pojasnio je proceduru za razmatranje predloga odluka Visokog saveta sudstva za izbor predsednika sudova i sudija koje se prvi put biraju na sudijsku funkciju.

Predsednik Odbora je zaključio raspravu i stavio na glasanje predlog da Odbor utvrdi Predlog odluke o razrešenju funkcije predsednika Osnovnog suda u Bečeju Gorana Čimburovića zbog teškog disciplinskog prekršaja u vršenju funkcije predsednika suda iz člana 90. stav 2. Zakona o sudijama, u vezi sa disciplinskim prekršajem neopravdane izmene godišnjeg rasporeda sudijskih poslova u sudu i povrede principa slučajnog sudije suprotno zakonu iz člana 90. stav 1. alineja 17) Zakona o sudijama i disciplinskog prekršaja kršenje odredaba Etičkog kodeksa u većoj meri iz člana 90. stav 1. alineja 18) Zakona o sudijama, u vezi sa tačkama 4.1. i 7.1. Etičkog kodeksa i uputi ga Narodnoj skupštini na usvajanje.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **većinom glasova** prihvatili navedeni predlog.

**Predsednik Odbora** je obavestio prisutne da je organizacija Transparentnost Srbija uputila Odboru za pravosuđe, državnu upravu i lokalnu samoupravu inicijative za razmatranje godišnjih izveštaja nezavisnih državnih organa sa predlozima zaključaka koje bi Odbor trebalo da predloži Narodnoj skupštini.

Ukazao je da je razmatranje izveštaja nezavisnih državnih organa regulisano kako zakonima kojima se uređuje delokrug rada svakog nezavisnog državnog organa, tako i Poslovnikom Narodne skupštine, te da će Odbor ove izveštaje razmatrati u skladu sa dinamikom rada Narodne skupštine, nakon čega će utvrditi predloge zaključaka.

Sednica je završena u 20,45 časova.

SEKRETAR PREDSEDNIK

Sanja Pecelj Vladimir Đukanović